রাশেদ আল মাহমুদ তিতুমীর

**রাশেদ আল মাহমুদ তিতুমীর** বাংলাদেশী অর্থনীতিবিদ, শিক্ষাবিদ, উন্নয়ন বিশ্লেষক ও গবেষক। তিনি ২০২৬ সালের ফেব্রুয়ারিতে প্রধানমন্ত্রী তারেক রহমানের নেতৃত্বাধীন সরকারের মন্ত্রীর পদমর্যাদায় উপদেষ্টা হিসেবে দায়িত্ব পালন করছেন। তিনি ঢাকা বিশ্ববিদ্যালয়ের অর্থনীতির অধ্যাপক এবং ডেভেলপমেন্ট স্টাডিজ বিভাগের প্রাক্তন চেয়ারম্যান।

উন্নয়ন অর্থনীতি, রাষ্ট্রগঠন, দারিদ্র্য, জলবায়ু পরিবর্তন, জীববৈচিত্র্য ও রাজনৈতিক অর্থনীতি বিষয়ে তাঁর গবেষণা বিশেষভাবে পরিচিত। তিনি নীতিনির্ধারণ, আন্তর্জাতিক সংস্থা ও নাগরিক সমাজের সঙ্গে সম্পৃক্ত থেকে দীর্ঘ সময় ধরে কাজ করে আসছেন।

## প্রারম্ভিক জীবন
রাশেদ আল মাহমুদ তিতুমীর রাজবাড়ীর পাংশার মাছপাড়া গ্রামে জন্মগ্রহণ করেন। তারা পিতা আরশেদ আলী পাংশা কলেজের সাবেক অধ্যক্ষ। 

তিনি পাংশা কলেজে পড়াশোনা শেষে ঝিনাইদহ ক্যাডেট কলেজ থেকে এসএসসি ও এইচএসসি সম্পন্ন করেন। ১৯৯০ সালে ঢাকা বিশ্ববিদ্যালয় থেকে তিনি অর্থনীতিতে স্নাতক ডিগ্রী অর্জন করেন। যুক্তরাজ্যের লন্ডন বিশ্ববিদ্যালয় থেকে ১৯৯৭ সালে ডেভেলপমেন্ট এন্ড ফিনান্সিয়াল ইকোনমিক্স বিষয়ে মাস্টার্স ডিগ্রী অর্জন করেন। তিনি ২০০৫ সালে কানাডার উনিভার্সিটিজ অফ কার্লটন এন্ড অটোয়া থেকে 'সার্টিফিকেট ইন ট্রেড পলিসি এন্ড কমার্শিয়াল ডিপ্লোম্যাসি, সেন্টারে ফর ট্রেড পলিসি এন্ড ল' বিষয়ে স্নাতকোত্তর ডিপ্লোমা ডিগ্রী অর্জন করেন। ২০১৪ সালে তিনি যুক্তরাজ্যের লন্ডন বিশ্ববিদ্যালয় থেকে অর্থনীতি বিষয়ে পিএইচ.ডি ডিগ্রী অর্জন করেন।

## কর্মজীবন
রাশেদ আল মাহমুদ তিতুমীর ঢাকা বিশ্ববিদ্যালয়ের ডেভেলপমেন্ট স্টাডিজ বিভাগে অধ্যাপক ও চেয়ারম্যান হিসেবে দায়িত্ব পালন করেছেন। তিনি ঢাকা বিশ্ববিদ্যালয়ে ফলাফলভিত্তিক কারিকুলাম প্রবর্তন এবং গবেষণাকেন্দ্রিক কাঠামো জোরদার করেন। 

এর আগে তিনি সহযোগী অধ্যাপক ও সহকারী অধ্যাপক হিসেবে একই বিভাগে কর্মরত ছিলেন। তিনি বাংলাদেশ উন্মুক্ত বিশ্ববিদ্যালয়ে সহকারী অধ্যাপক এবং যুক্তরাজ্যের রয়েল হোল্লোয়ায়, ইউনিভার্সিটি অফ লন্ডনে টিচিং অ্যান্ড রিসার্চ ফেলো হিসেবেও দায়িত্ব পালন করেন। 

নীতিনির্ধারণী পর্যায়ে তিনি বাণিজ্য মন্ত্রণালয়ের ডব্লিউটিও উপদেষ্টা কমিটির সদস্য, জলবায়ু পরিবর্তন বিষয়ক জাতিসংঘ কনভেনশনে বাংলাদেশ প্রতিনিধিদলের সদস্য এবং বাংলাদেশ ট্যারিফ কমিশনের জাতীয় পরামর্শক হিসেবে কাজ করেছেন। তিনি বিভিন্ন সময়ে আইএলও, ইউএনডিপি, ইউএনইএসসিএপি, ডিএফআইডি ও ইউরোপীয় ইউনিয়নের পরামর্শক হিসেবেও দায়িত্ব পালন করেন।

তিনি উন্নয়ন গবেষণা প্রতিষ্ঠান ‘উন্নয়ন অন্বেষণ’-এর প্রতিষ্ঠাতা চেয়ারম্যান। তিনি প্রকৃতি সংরক্ষণের জন্য আন্তর্জাতিক ইউনিয়নের এশিয়া আঞ্চলিক কমিটির সহ-সভাপতি এবং বাংলাদেশ জাতীয় কমিটির চেয়ারম্যান হিসেবে দায়িত্ব পালন করছেন। এছাড়া বিভিন্ন আন্তর্জাতিক নেটওয়ার্ক, একাডেমিক বোর্ড ও পেশাজীবী সংগঠনের সঙ্গে যুক্ত রয়েছেন।

তিনি নিয়মিতভাবে জাতীয় দৈনিকে কলাম লেখেন এবং উন্নয়ন, অর্থনীতি ও নীতিবিষয়ক আলোচনায় টেলিভিশন ও অন্যান্য গণমাধ্যমে অংশগ্রহণ করেন। তিনি একসময় দ্য ডেইলি স্টারের স্টাফ রিপোর্টার হিসেবেও কাজ করেছেন।

### রাজনৈতিক জীবন
প্রধানমন্ত্রী তারেক রহমানের মন্ত্রিসভায় তিনি মন্ত্রীর পদমর্যাদায় উপদেষ্টা হিসেবে দায়িত্ব পালন করছেন।

## গবেষণা ও প্রকাশনা
রাশেদ আল মাহমুদ তিতুমীরের গবেষণার ক্ষেত্র উন্নয়ন অর্থনীতি, কৃষি রূপান্তর, রাষ্ট্র ও নাগরিকত্ব, সামাজিক নীতি, দারিদ্র্য, বৈষম্য, জলবায়ু পরিবর্তন এবং সুন্দরবনের বাস্তুতন্ত্র। তার উল্লেখযোগ্য গ্রন্থের মধ্যে রয়েছে:

* *Why Agriculture Productivity Falls: The Political Economy of Agrarian Transition* (Purdue University Press)
* *State Building and Social Policies in Developing Countries* (Routledge)
* *Fiscal and Monetary Policies in Developing Countries* (Routledge)
* *Numbers and Narratives in Bangladesh’s Economic Development* (Palgrave Macmillan)
* *Sundarbans and its Ecosystem Services* (Palgrave Macmillan)
* *COVID-19 and Bangladesh: Response, Rights & Resilience* (সহসম্পাদিত)

এছাড়া তিনি দেশি-বিদেশি জার্নালে বহু প্রবন্ধ প্রকাশ করেছেন এবং উন্নয়ন ও অর্থনৈতিক নীতিবিষয়ক অসংখ্য গ্রন্থ সম্পাদনা করেছেন।

## স্বীকৃতি ও পুরস্কার
রাশেদ আল মাহমুদ তিতুমীর চার্লস উইলিয়াম ওয়ালেস ট্রাস্ট স্কলারশিপসহ বিভিন্ন একাডেমিক ফেলোশিপ ও বৃত্তি লাভ করেন। তার গ্রন্থ *Why Agriculture Productivity Falls* উন্মুক্ত প্রবেশাধিকার (Open Access) স্বীকৃতি লাভ করে।

## তথ্যসূত্র

বিষয়শ্রেণী:জীবিত ব্যক্তি
বিষয়শ্রেণী:ঢাকা বিশ্ববিদ্যালয়ের অধ্যাপক
বিষয়শ্রেণী:ঢাকা বিশ্ববিদ্যালয়ের শিক্ষক
বিষয়শ্রেণী:ঢাকা বিশ্ববিদ্যালয়ের প্রাক্তন শিক্ষার্থী
বিষয়শ্রেণী:লন্ডন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:কার্লটন বিশ্ববিদ্যালয়ের প্রাক্তন শিক্ষার্থী
বিষয়শ্রেণী:ঝিনাইদহ ক্যাডেট কলেজের প্রাক্তন শিক্ষার্থী
বিষয়শ্রেণী:রাজবাড়ী জেলার ব্যক্তি
বিষয়শ্রেণী:পাংশা সরকারি কলেজের প্রাক্তন শিক্ষার্থী
বিষয়শ্রেণী:বাংলাদেশী অর্থনীতিবিদ
বিষয়শ্রেণী:বাংলাদেশী শিক্ষাবিদ
বিষয়শ্রেণী:বাংলাদেশী উন্নয়ন বিশ্লেষক
বিষয়শ্রেণী:বাংলাদেশী গবেষক
বিষয়শ্রেণী:বাংলাদেশী সাংবাদিক
বিষয়শ্রেণী:বাংলাদেশের প্রধানমন্ত্রীর উপদেষ্টা
বিষয়শ্রেণী:তারেক রহমানের মন্ত্রিসভার সদস্য